Proteas moet punte teen Indië kryDie opwindende Janneman Malan is deel van die Proteas se eendagkrieketopset. (Foto: Christiaan Kotze/AFP) Is ŉ eendagkrieketreeks belangrik wanneer die T20-Wêreldbeker net ŉ paar dae weg is? As jy die Protea-krieketspan is, is die antwoord op hierdie vraag ŉ definitiewe ja. Benewens die feit dat die drie 50‑boulbeurtwedstryde teen Indië ŉ gulde geleentheid vir Temba Bavuma is om sy spelpeil ter herwin, is Superliga-punte ook op die spel. En hierdie punte is deesdae skaarser as hoendertande vir die Proteas. Nadat Krieket Suid-Afrika (KSA) vroeër – in ŉ poging om die volhoubaarheid van die SA20-toernooi te verseker – nee vir ŉ eendagreeks teen Australië gesê het, spartel die Proteas om vir volgende jaar se Wêreldbeker-toernooi (oor 50 boulbeurte) te kwalifiseer. Die Internasionale Krieketraad (IKR) se Superliga-ranglys speel ’n deurslaggewende rol in die kwalifiseringsproses vir 2023 se witbalkrieketskouspel. Om ’n spul punte dan net so weg te gee, is beslis nie tot voordeel van ’n span se kwalifiseringsveldtog nie. Die Proteas beklee tans die 11de plek op dié ranglys met 49 punte en slegs die agt voorste spanne sal hul tasse vir Indië kan pak; andersins is nog kwalifiserende wedstryde hul voorland. KSA het intussen ook ingestem dat die IKR die ranglyspunte vir die reeks teen Pat Cummins-hulle aan Australië moet toeken. “Ja, dit is hartseer om belangrike punte te verloor, maar ons is terselfdertyd vol vertroue dat die Proteas die verlangde punte sal bymekaarmaak om vanself vir die spogtoernooi in Indië te kwalifiseer,” het Pholetsi Moseki, KSA se uitvoerende hoof, gesê. Nou ja, Bavuma en kie kry vandag die geleentheid om Moseki se vertroue in hulle terug te betaal wanneer hulle teen die einste Indiërs in Lucknow speel. Die Protea-kaptein sal in dié weergawe van die spel ŉ kans kry om sy beurt én selfvertroue stelselmatig op te bou. Dit is egter ŉ ope vraag of dit voldoende voorbereiding vir die gejaagdheid van mik-en-mokerkrieket sal wees. Die wedstryd begin vandag om 10:00 en die aksie sal regstreeks op SuperSport uitgesaai word.